ANC: ‘Betaal asseblief studiegeld’Naledi Pandor. Foto: Flickr/GovernmentZA “Dié wat kan en die finansiële middele het, moet betaal. Ons weet wie ons is, … ons hoef nie aangesê te word of deur ŉ toets te gaan om te bepaal wie kan betaal nie,” het Naledi Pandor, voorsitter van die ANC se subkomitee oor onderwys, gesê. Volgens Pandor sal die “deure van hoër onderwys sluit” indien diegene wat kan bekostig om hul kinders se studiegeld te betaal dit nie meer doen nie. Pandor het gesê die ouers wat studiegeld kan betaal is diegene wat ŉ werk het, ŉ salaris verdien en voorheen betaal het. Pandor het gesê die nasionale finansiëlehulpskema vir studente (NSFAS) sal binnekort aandag gee aan studente wat bó die NSFAS-drumpel is maar nie studiegeld kan bekostig nie. Volgens Pandor sal die NSFAS volgende jaar sy befondsingmodel vir studente in die kategorie begin toets en in 2018 implementeer. “Die befondsing kan in vorm van lenings wees, maar ons wag vir die NSFAS se besluit rakende die kwessie.” Pandor het ŉ beroep op ouers gedoen om tersiêre instellings te ondersteun. “Ouers en gemeenskappe moet asseblief universiteite ondersteun sodat onderrig so gou as moontlik kan voortgaan. Dit is ŉ grondwetlike reg om te betoog, maar dit hoef nie gewelddadig te wees soos byvoorbeeld met die beskadiging van universiteitseiendom nie.” Die regering het R1,9 miljard beskikbaar gestel om te help met die R2,3 miljard tekort weens die besluit dat universiteitsgeld nie in 2016 sal styg nie. “Die regering het ook R4,5 miljard bewillig vir die NSFAS in die 2016/17-boekjaar. Dit is bykomend tot die R10 miljard wat NSFAS vir die 2016 akademiese jaar ontvang het,” het Pandor gesê.